Isroil qiruvchi samolyotlari G'azo sektoriga hujum qildi

Isroil harbiy samolyotlari 18 aprel kuni G'azo sektoriga hujum qildi. Bu haqda “Aljazeera” xabar berdi.
Ma'lum qilinishicha, harbiylar Hamasga tegishli qurol ishlab chiqaradigan maydonni nishonga olgan. Falastin Sog'liqni saqlash vazirligi tomonidan qurbonlar yoki jarohatlar haqida ma'lumot berilmagan.
Hamasning qurolli bo'limi — Ezzidin al-Qassam brigadalari hujumga “er-havo” raketalari bilan javob qaytargan. “Havo hujumidan mudofaa kuchimiz seshanba kuni ertalab mahalliy vaqt bilan roppa-rosa 01:35’da G'azo sektori osmonida sionistik jangovar samolyotlarga ‘er-havo’ raketalari bilan javob qaytardi”, deyiladi xabarda.
O'z navbatida, Isroil hujumga G'azo sektoridan uchirilgan raketa sabab bo'lgani, u “Temir gumbaz” havo mudofaa tizimi tomonidan tutib olinganini ta'kidlagan. Hamas javobgarlikni o'z zimmasiga olmagan. Isroil hujumga javoban qiruvchi samolyotlar yordamida G'azo sektoridagi Hamasning qurol-yarog' ishlab chiqarish ustaxonasiga hujum qilganini aytgan.
Avvalroq Quddusdagi al-Aqso masjidida musulmon va yahudiylar to'qnashgandi. Shuningdek, siyosatchilar Isroil va Falastin ikki davlat konfederatsiyasini tuzishni taklif qilgandi.